Vlada Srbije za jednu od najvažnijih funkcija u procesu priključenja EU imenovala čoveka bez adekvatnog obrazovanja i iskustva

Foto: Fonet/Vlada Srbije/Slobodan Miljević

Sagovornici Danasa smatraju da je ova odluka Vlade skandalozna, jer je pomenuti sektor jedan od najvažnijih ne samo u Ministarstvu poljoprivrede, već i u procesu priključivanja EU, te da bi na ovoj funkciji trebalo da bude imenovan neko daleko stručniji i iskusniji.

Aleksandar Bogićević je od 1995. do 2007. radio u JKP „Obrenovac“, kao vodočitač, zatim inkasant, blagajnik i organizatora parkiranja, a od 2007. do 2012. godine u JKP „Vodovod i kanalizacija“ radio je na poslovima blagajnika, referenta za vodočitanje i šefa kontrole potrošnje vode i reklamacija. Na pitanje koje se samo nameće, šta je Bogićevića kvalifikovalo za tako visoko I odgovorno mesto, Ministarstvo poljoprivrede nam je odgovorilo da je on izabran za pomoćnika ministra na osnovu dugogodišnjeg rada na poslovima vezanim za poljoprivredu kao član Veća gradske opštine Obrenovac u kome je bio zadužen za poslove iz oblasti poljoprivrede „kao i na osnovu prethodno ostvarenih rezultata vezanih za sanacije posle poplava u opštini Obrenovac 2014“.

Goran Ješić, funkcioner DS i bivši pokrajinski sekretar za poljoprivredu, ocenjuje za Danas da je odluka Vlade Srbije o imenovanju bivšeg vodočitača za pomoćnika ministra – skandalozna.

– Sektor ruralnog razvoja je najvažniji sektor u Ministarstvu poljoprivrede, i jedan od najvažnijih u procesu pregovaranja sa EU kroz poglavlja koja smo otvorili početkom godine. Jedan je od najbitnijih za privlačenje investicija. Strašno je što je na tako važnu poziciju koja zahteva stručnost i znanje postavljen čovek koji se čitav radni vek bavio vodočitačima – ističe Ješić. On dodaje da bi Srbija čak trebalo da dovede eksperte iz regiona koji su se bavili ovom oblašću na putu ka EU, jer mi sa tim nemamo iskustva, „umesto što postavljamo čoveka koji o tome ne zna ništa“. Naš sagovornik podseća da ruralni razvoj podrazumeva rešavanje pitanja infrastrukture po selima, vodovoda, kanalizacije, unapređenje seoskog turizma, i da smo po svemu tome na začelju Evrope, a država smo u kojoj 23 odsto stanovništva živi od poljoprivrede.

– Situacija u Ministarstvu poljoprivrede je dramatična još od 2012. Ono je leglo korupcije, posebno Uprava za veterinu. Svi stručni ljudi su otišli iz ministarstva i sada se zapošljavaju oni čija je jedina kvalifikacija – članstvo u SNS-u – zaključuje Ješić.

Milan Prostran, nekadašnji pomoćnik saveznog ministra za poljoprivredu u vreme SFRJ, kaže za Danas da su nekada na pozicije pomoćnika ministara, zamenika ili državnih sekretara dolazili stručni ljudi sa bogatim radnim iskustvom, a danas je jedini kriterijum za funkciju – politička pripadnost.

– Niste mogli da budete pomoćnik ministra bez bogate biografije koja podrazumeva stručnost, obrazovanje i rezultate rada priznate u javnosti. Teško mi je da komentarišem današnju kadrovsku politiku, jer je jedini kriterijum partijska pripadnost. U proteklih 18 godina imali smo 15 ministara poljoprivrede i na stotine pomoćnika i zamenika, a nikakve rezultate – kaže Prostran. On podvlači značaj oblasti ruralnog razvoja, kao jedne od najbitnije i najosetljivije oblasti u EU, koja zahteva najstručnije ljude.

Biografija

Aleksandar Bogićević je rođen 1973. u Beogradu. Osnovnu i srednju poljoprivredno-hemijsku školu završio je u Obrenovcu, a zvanje strukovni ekonomista stekao na Visokoj školi za ekonomiju i upravu u Beogradu. Diplomirao je na Fakultetu za poslovno industrijski menadžment Univerziteta Union u Beogradu i stekao zvanje diplomirani menadžer.

Od 1995. do 2007. radio u JKP „Obrenovac“, na poslovima vodočitača, zatim inkasanta, blagajnika i organizatora RJ parkiranja, a od 2007. do 2012. u JKP „Vodovod i kanalizacija“ radio na poslovima blagajnika, referenta za vodočitanje, referenta korisničke dostave i šefa kontrole potrošnje vode i reklamacija.

Od 2012. do 2014. član je Veća gradske opštine Obrenovac zadužen za komunalne delatnosti, a od 2014. izabran za člana Veća gradske opštine Obrenovac, zadužen za poslove iz oblasti poljoprivrede. Reizabran je na istu funkciju 2016. Član je Srpske napredne stranke.

Ševarlić: Ruganje agroekonomskoj struci

Ovo je ruganje resornog ministra i članova Vlade agroekonomskoj struci i nauci u Srbiji čijih nekoliko stotina nezaposlenih agrarnih ekonomista sa Poljoprivrednog fakulteta u Beogradu, Poljoprivrednog fakulteta u Novom Sadu i Ekonomskog fakulteta u Subotici i Novom Sadu, koji su jedini slušali predmet “Ruralni razvoj i ruralna politika” i koji imaju mogućnost usavršavanja na posebnim master i doktorskim grupama za “Agrarnu i ruralnu ekonomiju”, rekao je za Danas profesor poljoprivrednog fakulteta dr Miladin M. Ševarlić i specijalni savetnik Ekonomskog instituta za agroekonomiju, komentarišući odluku Vlade da za pomoćnika ministra poljoprivrede postavi Aleksandra Bogićevića.



Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se